Na temelju članka 118. stavak 2. podstavak 3. "Zakona o odgoju i obrazovanju u osnovnoj i srednjoj školi" (“Narodne novine” br. 87/08, 86/09, 92/10, 105/10, 90/11 i 16/12) i članka 58. Statuta Osnovne škole „Mato Lovrak“, Nova Gradiška, a u svezi članka 21. "Zakona o zaštiti od požara" (“Narodne novine” br. 92/10) i članka 1., 2. i 3. "Pravilnika o sadržaju općeg akta iz područja zaštite od požara" (“Narodne novine” br. 116/11) Školski odbor Osnovne škole „Mato Lovrak“, Nova Gradiška (dalje u tekstu Školski odbor) na sjednici održanoj dana 26. veljače 2014. godine donio je

**PRAVILNIK**

**O ZAŠTITI OD POŽARA**

**1. TEMELJNE ODREDBE**

Članak 1.

Pravilnikom o zaštiti od požara (u daljem tekstu: Pravilnik) u Osnovnoj školi „Mato Lovrak“, Nova Gradiška (u daljem tekstu: Škola) uređuje se organiziranje, provođenje i unapređivanje zaštite od požara.

Članak 2.

Škola provodi zaštitu od požara radi sigurnog i nesmetanog boravka i rada radnika, učenika te drugih osoba u prostoru Škole.

Provođenje zaštite od požara sastavni je dio radnih obveza radnika Škole.

Treće osobe za vrijeme boravka u Školi dužne su se u svezi sa zaštitom od požara pridržavati mjera i naloga radnika Škole.

Svaka osoba koja boravi u Školi, dužna je djelovati na način kojim se ne može izazvati požar.

Članak 3.

Odredbe ovoga Pravilnika primjenjuju se u skladu sa zakonom, provedbenim propisima, planovima zaštite od požara, odlukama jedinice lokalne i područne (regionalne) samouprave i općim aktima Škole.

Članak 4.

Mjere i sredstva za provođenje zaštite od požara utvrđuju se planom zaštite od požara, godišnjim planom i programom rada i financijskim planom Škole.

2. USTROJSTVO I NAČIN PROVOĐENJA MJERA ZAŠTITE OD POŽARA, OBVEZE I ODGOVORNOST RADNIKA ZADUŽENOG ZA OBAVLJANJE POSLOVA ZAŠTITE OD POŽARA

Članak 5.

U cilju otklanjana uzorka požara, sprečavanja njegovog nastajanja, širenja, gašenja i spašavanja ljudi i objekata ugroženih požarom, u objektima Škole i na prostorima oko objekata primjenjivat će se sljedeće mjere zaštite od požara:

1. Pri izvođenju radova adaptacije, rekonstrukcije, ugradnje uređaja i opreme te radovi održavanja objekta i opreme primjenjuju se propisani tehnički normativi i standardi zaštite od požara .
2. Objekti moraju biti opremljeni hidrantima, vatrogasnim aparatima i drugom propisanom opremom i uređajima za gašenje požara. Broj, vrsta i lokacija ovih sredstava uređuje se planom zaštite od požara i propisanim tehničkim normativima i standardima za zaštitu od požara.
3. Električne, plinske, ventilacijske, toplinske, gromobranske, kanalizacijske i druge instalacije u objektima moraju se izvesti, odnosno postaviti na način koji ne predstavlja opasnost od požara.
4. Kontrola instalacija iz točke 3. ovog stavka mora se obavljati redovito.
5. Zabrana pušenja mora biti vidljivo označena u prostorima Škole.
6. Prije rada s otvorenom vatrom, aparatima za varenje, rezanje i lemljenje moraju se odrediti prostorije u kojima se ovi poslovi mogu obavljati i poduzeti mjere zaštite od požara te osigurati odgovarajuća sredstva za gašenje od požara.
7. Istrošeni materijali, masti , ulja, masne krpe, kemikalije i drugi otpaci moraju se svakodnevno iznijeti iz prostorija (kuhinja, kotlovnica, radionica, učionice, kabineti itd.) i odložiti na unaprijed određeno mjesto.
8. Materijali iz točke 7. moraju se za vrijeme rada odlagati u metalne posude sa poklopcem ili slično.
9. Zapaljive tekućine ne smiju se bacati u kanalizacijsku mrežu.
10. U prostorijama se ne smiju upotrebljavati električne grijalice, kuhala, električni radijatori, kaloriferi, kuhala i drugi električni aparati osim u posebno uređenim prostorijama za tu namjenu i uz suglasnost ravnatelja.
11. Obavezno je isključivanje električnih aparata, uređaja i drugih grijaćih tijela nakon upotrebe
12. Dimnjaci i ložišni objekti (kotlovnica, peći na kruta goriva) moraju se čistiti prema propisima i standardima koji važe za dimnjačarske usluge.
13. Na tavanima je zabranjeno držanje bilo kakvih materijala i opreme, izuzev sredstava namijenjenih gašenju požara.
14. Mora se osigurati nesmetan prolaz na prilaznim prostorima, ulazima, izlazima, prolazima i skloništima.
15. Sva sredstva za gašenje požara moraju biti postavljena na pristupačna i vidna mjesta i mogu se koristiti samo za potrebe gašenja požara.
16. Mjesta na kojima se nalaze sredstva za gašenje požara moraju se vidno označiti posebnim oznakama.
17. U kuhinji se mora voditi računa da se ne ulijeva voda u vruću mast, odnosno vruća mast u vodu da se ne bi stvorile pare s česticama masti, kako ne bi došlo do požara.
18. Posude za spremanje masti i hrane na štednjacima ne smiju se puniti hranom više od 2/3 njezine visine.
19. Na ulazna vrata plinske kotlovnice s vanjske strane postavlja se natpis „Plinska kotlovnica – nezaposlenima ulaz zabranjen!“
20. Kod pojave mirisa plina provoditi propisane mjere opreza.

Članak 6.

Provođenje mjera zaštite od požara osigurava i nadzire ravnatelj Škole (dalje u tekstu: Ravnatelj).

Poslove zaštite od požara i unapređenje stanja zaštite od požara obavlja ovlašteni radnik (dalje u tekstu: Osoba za zaštitu od požara).

Administrativni dio poslova zaštite od požara obavlja tajnik Škole (dalje u tekstu: Tajnik).

Članak 7.

Osoba za zaštitu od požara mora imati najmanje zvanje vatrogasca ili gimnazijsko obrazovanje, odnosno srednjoškolsko strukovno obrazovanje u četverogodišnjem trajanju i položen stručni ispit.

Kada u Školi nema odgovarajućeg radnika ili Škola ne može zaposliti osobu koja ispunjava uvjete iz stavka 1. ovoga članka, Ravnatelj može poslove iz stavka 1. ovoga članka ugovorno prenijeti ovlaštenom obrtniku, trgovačkom društvu, ustanovi ili udruzi.

Članak 8.

Broj potrebnih radnika za obavljanje poslova zaštite od požara i unapređenja stanja zaštite od požara utvrđuje Ravnatelj prema procjeni ugroženosti od požara i planu zaštite od požara, odnosno prema ispunjenju obveza u svezi sa zaštitom od požara iz godišnjeg plana i programa rada.

Osoba za zaštitu od požara mora glede stručne spreme ispunjavati uvjete iz članka 7. stavka 1. ovoga Pravilnika.

Kod zapošljavanja novih radnika za poslove zaštite od požara i unapređenje stanja ugroženosti od požara stručnu spremu potrebnog radnika utvrđuje Ravnatelj.

Stručna sprema iz stavka 3. ovoga članka obvezno se objavljuje u natječaju.

Članak 9.

Osoba za zaštitu od požara obavlja sljedeće poslove:

1. obavlja redovitu kontrolu provedbe mjera zaštite od požara utvrđenih Zakonom o zaštiti od požara, podzakonskim aktima i ovim Pravilnikom
2. vodi brigu o provođenju mjera zaštite od požara i nadzire provedbu istih
3. vodi brigu o servisiranju i ispitivanju uređaja i sredstava za gašenje požara prema zakonskim odredbama i u propisanima rokovima;
4. obavlja kontrolu u toku izvođenja radova s otvorenim plamenom,
5. izvješćuje Ravnatelja o svakom nastalom požaru ili mogućoj opasnosti za nastanak i širenje požara;
6. nadzire ispravnost uređaja, opreme i instalacija koje bi mogle izazvat požar
7. vodi brigu da svi evakuacijski putovi budu slobodni te da je uvijek osiguran nesmetan pristup vatrogasnoj jedinici s pripadajućim sredstvima za gašenje požara;
8. pravovremeno izvješćuje Ravnatelja o pronađenim nepravilnostima
9. surađuje s drugim pravnim osobama i ustanovama, koji provode redovna ispitivanja ispravnosti, profesionalnom vatrogasnom postrojbom, inspektorima policijskih uprava, a s ciljem stalnog unapređivanja i poboljšanja zaštite od požara
10. sudjeluje u gašenju požara i organizira akciju gašenja požar
11. prekida rad na radnom mjestu, na sredstvu rada i u radnoj okolini ako utvrdi da postoji izravna opasnost za nastanak i širenje požara ili se poslovi i radne operacije izvode na način suprotan pravilima zaštite od požara
12. upoznaje novog radnika s opasnostima od požara na njegovom radnom mjestu,
13. obavlja druge poslove utvrđene zakonskim propisima te općim aktima Škole.

Članak 10.

U obavljanju unutarnje kontrole provedbe propisanih mjera zaštite od požara Osoba za zaštitu od požara ima ovlaštenja:

1. narediti prekid obavljanja svakog posla ili radnji kojom se ugrožava sigurnost ljudi i imovine sa stanovišta zaštite od požara te o tome izvijestiti Ravnatelja.
2. udaljiti radnika s radnog mjesta koji svojima postupkom neposredno ugrožava osobe i sigurnost imovine (kada koristi otvorenu vatru u požarno ili eksplozivno ugrožen prostor, obavlja zavarivanje u ugroženom prostoru kotlovnice i područja oko rezervoara lož ulja, bez dozvole, i u ostalim prostorima bez dodatnih mjera sigurnosti i sl.) te o tome izvijestiti Ravnatelja škole
3. obaviti provjeru znanja radnika koji izvode navedene radove glede rukovanja s aparatima i opremom za gašenje požara, a od radnika koji ne posjeduje potrebito znanje zahtijevati dodatnu edukaciju
4. u pisanoj formi izvijestiti Ravnatelja o uočenim nedostacima u Školi sa stanovišta neprovođenja mjera zaštite od požara od strane izvoditelja radova.

3. OBVEZE I ODGOVORNOSTI VEZANE UZ PROVEDBU MJERA ZAŠTITE OD POŽARA

Članak 11.

Ravnatelj obavlja sljedeće poslove:

1. osigurava provođenje mjera u svezi sa zaštitom od požara
2. nadzire provođenje propisanih mjera zaštite od požara
3. skrbi o rasporedu opreme za zaštitu od požara
4. jedanput mjesečno, zajedno s Osobom odgovornom za zaštitu od požara, obilazi sve objekte i prostore Škole s ciljem uočavanja eventualnih propusta i naređivanja da se otklone
5. osigurava upoznavanje radnika i učenika s opasnostima od požara u Školi
6. osigurava osposobljavanje radnika za provedbu preventivnih mjera zaštite od požara, gašenja požara i spašavanje ljudi i imovine ugrožene požarom
7. organizira praktične vježbe za možebitnu evakuaciju i spašavanje
8. osigurava da se električne, plinske, gromobranske, ventilacijske instalacije i uređaje, dimnjake i ložišta kao i druge uređaje i opremu koja mogu prouzročiti nastajanje i širenje požara održavaju u ispravnom stanju te da se u propisanim rokovima vrše ispitivanja
9. skrbi o osiguranju sredstava i opreme za dojavu, gašenje i sprječavanje požara
10. organizira spašavanje radnika, učenika i drugih osoba u slučaju nastanka požara
11. izvješćuje osnivača Škole o mjerama za zaštitu od požara
12. obavlja druge poslove u svezi sa zaštitom od požara prema zakonskim propisima te planovima i općim aktima Škole.

Članak 12.

Tajnik brine o administrativnom dijelu, a dužan je:

1. surađivati i pomagati Osobi za zaštitu od požara

2. svu problematiku iz predmetnog područja prenositi Ravnatelju te od njega zahtijevati rješenje nastalog problema ili otklanjanje nedostataka.

3. zapisnike o izvršenim ispitivanjima, data uvjerenja, razne potvrde te ostalu atestnu i sličnu dokumentaciju arhivirati, a o istima voditi posebne evidencije.

4. uredno arhivirati sve zapisnike o kontroli, kao i data rješenja pripadajuće inspekcije zaštite od požara, te brinuti i upozoravati Ravnatelja, kao i Osobu za zaštitu od požara da se provedu mjere koje su zahtijevane navedenim dokumentima.

Članak 13.

Svi radnici Škole su obvezni:

1. provoditi i pridržavati se propisanih mjera zaštite od požara

2. upozoravati na opasnost od požara do kojega bi moglo doći zbog nedostataka na građevinama, strojevima, opremi, instalacijama i slično

3. svladati program osposobljavanja za provedbu preventivnih mjera zaštite od požara, gašenje požara i spašavanje ljudi i imovine ugroženih požarom

4. možebitne kvarove na uređajima i instalacijama kojima se služe tijekom rada, prijaviti Ravnatelju ili Osobi za zaštitu od požara

5. neposredno sudjelovati u gašenju požara

6. obavljati druge poslove i ispunjavati obveze utvrđene propisima, planovima i općim aktima Škole.

Postupanje radnika suprotno obvezama iz stavka 1. Ovoga članka smatra se teškom povredom radne obveze.

4. OBVEZE I ODGOVORNOST OSOBA SA POSEBNIM OVLASTIMA I ODGOVORNOSTIMA U PROVEDBI MJERA ZAŠTITE OD POŽARA

Članak 14.

Ravnatelj je odgovorna osoba za provedbu mjera zaštite od požara i u svezi s požarom sukladno zakonskim i podzakonskim odredbama te odredbama ovog Pravilnika.

Pomoć u provedbi mjera zaštite od požara organizira preko Osobe za zaštitu od požara.

Osobu za zaštitu od požara Ravnatelj je obvezan imenovati rješenjem.

**5.** **UNUTARNJA KONTROLA PROVEDBE MJERA ZAŠTITE OD POŽARA, OVLASTI, OBVEZE I ODGOVORNOSTI**

Članak 15.

Unutarnju kontrolu provedbe mjera zaštite od požara provodi Osoba za zaštitu od požara.

Osoba za zaštitu od požara je dužna o svim uočenim nedostatcima i nepravilnostima iz područja u svezi zaštite od požara odmah obavijestiti Ravnatelja koji je obvezan poduzeti sve potrebne mjere za otklanjanje uočenih nedostataka i nepravilnosti.

Prigodom redovnog obilaska, osim vizualne kontrole, Osoba za zaštitu od požara ovlaštena je kontaktirati radnike o njihovim zapažanjima i mišljenjima te o tome donijeti stručnu prosudbu, a po potrebi poduzeti mjere u skladu sa ovlaštenjem.

**6.** **NAČIN UPOZNAVANJA RADNIKA PRILIKOM STUPANJA NA RAD S OPASNOSTIMA I OPĆIM MJERAMA ZAŠTITE OD POŽARA TE OSPOSOBLJAVANJE RADNIKA ZA ZAŠTITU OD POŽARA I VOĐENJE EVIDECIJE O TOME**

Članak 16.

Ravnatelj ili Osoba za zaštitu od požara je dužan sve nove radnike prilikom stupanja na rad upoznati s opasnostima i općim mjerama zaštite od požara te informirati o mjestima na kojem se nalaze vatrogasni aparati, ormarići sa unutarnjim priključkom na hidrantsku mrežu, glavni ventil za vodu, zaporno tijelo za dovod plina, sklopka za isključivanje električne energije, oprema za spašavanje i ostalo što Škola posjeduje a u funkciji je zaštite od požara.

Članak 17.

Škola je obavezna sve radnike osposobiti prema "Pravilniku o programu i načinu osposobljavanja pučanstva za provedbu preventivnih mjera zaštite od požara, gašenje požara i spašavanje ljudi i imovine ugroženih požarom“.

O ispunjenju obveze iz stavka 1 ovog članka, Tajnik škole vodi evidenciju a pripadajuća uvjerenja pohranjuje u dosje radnika.

7. OSPOSOBLJAVANJE RADNIKA ZA RUKOVANJE PRIRUČNOM OPREMOM I SREDSTVIMA ZA DOJAVU I GAŠENJE POČETNOG POŽARA, PERIODIČNE PROVJERE ZNANJA I VOĐENJE EVIDENCIJA O TOME

Članak 18.

Obveza je Škole da sve radnike osposobi za rukovanje priručnom opremom i sredstvima za dojavu i gašenje početnog požara te periodično provjerava znanje o istom.

O obvezama iz stavka 1. ovog članka vodi se evidencija.

**8.** **OSPOSOBLJAVANJE RADNIKA ZA RAD NA RADNIM MJESTIMA S POVEĆANOM OPASNOSTI ZA NASTANAK POŽARA**

Članak 19.

Radnici koji rade na radnim mjestima s povećanom opasnošću za nastanak požara i uz to moguće vezane štetne posljedice, moraju se posebno osposobiti kako bi se izbjegle ili smanjila mogućnost pogrešnog postupanja.

Osposobljavanje osoba iz stavke 1. ovog članka izvršiti će ovlaštena pravna i fizička osoba.

9. ODRŽAVANJE U ISPRAVNOM STANJU OPREME I SREDSTAVA ZA GAŠENJE POŽARA I OSOBE ZADUŽENE ZA ODRŽAVANJE ISTE

Članak 20.

Sredstva za početno gašenje požara, sva ostala sredstva i oprema za gašenje požara moraju se držati u ispravnom stanju, redovito održavati i kontrolirati, periodično ispitivati, a o navedenim radnjama se dokumentacija arhivira te vodi odgovarajuće evidencije.

Članak 21.

U Školi je postavljena i izvedena slijedeća vatrogasna oprema i sredstva za gašenje požara, te oprema u funkciji gašenja požara:

1. ručni vatrogasni aparati

2) unutarnja hidrantska mreža,

1. tipkalo za daljinski isklop napona,
2. protiv panična rasvjeta,
3. sustav za dojavu zapaljivih plinova i para

**9.1. Vatrogasni aparati**

Članak 22.

Mjesto postavljanja vatrogasnih aparata mora biti propisno označeno naljepnicama.

Osoba za zaštitu od požara brine se da se svaki vatrogasni aparat označi odgovarajućom naljepnicom sukladno važećoj hrvatskoj normi te da se ista postavi na način kako to propisuju odredbe Pravilnika o vatrogasnim aparatima.

Vatrogasni aparati moraju se stalno održavati, a održavanje vatrogasnih aparata obuhvaća redovni pregled i periodični servis.

Članak 23.

Redoviti pregled ručnih vatrogasnih aparata obavlja Osoba za zaštitu od požara najmanje jednom u svaka tri mjesecaprovjeravajući:

* označenosti, uočljivost i dostupnost
* kompletnost
* stanje plombe, odnosno ventila
* opće stanje vatrogasnih aparata

O uočenim nedostacima u redovnom pregledu Osoba zaštitu od požara pismeno izvješćuje Ravnatelja. Uočene nedostatke Škola je obvezana otkloniti.

O izvršenim redovnim pregledima vatrogasnih aparata Osoba za zaštitu od požara vodi evidenciju.

Članak 24.

Periodični servis vatrogasnih aparata obavlja se najmanje jednom u godini danaod strane ovlaštene pravne osobe ili obrtnika.

Osoba za zaštitu od požara odgovorna je da se vatrogasni aparati servisiraju u utvrđenim rokovima a nakon servisa označe odgovarajućim evidencijskim naljepnicama na način kako je to predviđeno Pravilnikom o vatrogasnim aparatima.

O izvršenim periodičnim servisu ručnih vatrogasnih aparata Osoba za zaštitu od požara vodi evidenciju.

* 1. **Unutarnja hidrantska instalacija**

Članak 25

Hidrantske instalacije moraju se održavati u ispravnom stanju, a otklanjane uočenih kvarova povjeravati stručnoj osobi.

Hidrantski ormarići moraju biti propisno obojeni,označeni i kompletirani propisanom opremom.

Prostor oko hidrantskih ormarića mora biti očišćen, a pristup do istih uvijek slobodan.

Članak 26.

Ispitivanje funkcionalnosti unutarnje hidrantske mreže obavlja se najmanje jednom u godinu dana.

Osoba za zaštitu od požara provjerava dostupnost svih hidranata najmanje jedanput mjesečno .

**9.4 Sustav za dojavu prisutnosti zapaljivih plinova i para**

Članak 27.

Sustav za dojavu prisutnosti zapaljivih plinova i para smješten je u plinskoj kotlovnici.

Ispitivanje i pregled funkcionalnosti sustava za dojavu prisutnosti zapaljivih plinova i para vrši se jedanput u godinu dana od strane pravne osobe registrirane za obavljanje poslova ispitivanja sustava za dojavu zapaljivih plinova i para.

* 1. **Protiv panična rasvjeta**

Članak 28.

Ispitivanje protiv panične rasvjete vrši se jednom godišnje, a može ga obavljati ovlaštena pravna osoba ili obrtnik registriran za te poslove.

**9.6. Tipkalo za daljinski isklop napona**

Članak 29.

Ispitivanje tipkala za daljinski isklop napona vrši se u sklopu ispitivanja elektro instalacije, a može ga obavljati ovlašteno pravna osoba ili obrtnik registriran za te poslove.

**10.** **ODRŽAVANJE U ISPRAVNOM STANJU UREĐAJA I INSTALACIJA ČIJA NEISPRAVNOST MOŽE PROUZRČITI POŽAR ILI EKSPLOZIJU**

Članak 30.

Posebne mjere zaštite od požara obavezno se provode na :

* + gromobranskoj instalaciji
  + električnoj instalaciji
  + dimnjacima
  + plinskoj instalaciji
  + plinskoj kotlovnici

Navedene instalacije i uređaji moraju se redovito kontrolirat, održavat te u propisanim rokovima ispitivat, a o navedenim radnjama se mora voditi odgovarajuća dokumentacija i evidencija.

**11.** **PODUZIMANJE ODGOVARAJUĆIH ORGANIZACIONIH I TEHNIČKIH MJERA ZAŠTITE OD POŽARA U SLUČAJU PRIVREMENO POVEĆANOG POŽARNOG RIZIKA**

Članak 31.

Za slučaj povećanog požarnog rizika, potrebno je poduzeti dodatne organizacijske, tehničke i ostale mjere a prema potrebi angažirati i odgovarajuće stručne službe.

Mjere iz prethodnog stavka poduzimaju se i u slučajevima:

* rada s otvorenim plamenom, aparatima za varenje, radovima kod kojih se razvija toplina, iskre i ostalo što može uzrokovati požar
* rada sa zapaljivim materijalima, otpadom ili sličnom ambalažom
* u slučajevima kad se okuplja veći broj osoba
* u slučajevima kad postoji požarna opasnost izvana (vanjski požar, visoke temperature)

Članak 32.

Radi sprečavanja pojave eksplozivnih koncentracija zapaljivih plinova i para instalacije i trošila moraju biti ispravni i nepropusni.

Kod pojave mirisa plina provode se sljedeće mjere opreza:

* ugasiti sve plamenike
* otvoriti sve prozore i vrata
* zatvoriti zaporno tijelo za dovod plina
* u prostoriju ne ulaziti s otvorenim plamenom
* ne paliti šibicu ili upaljač
* ne uključivati električnu sklopku i ne izvlačiti električni utikač
* ne uključivati električno zvono
* ne paliti svjetlo

**12.** **USTROJSTVO MOTRENJA, JAVLJANJA I UZBUNJUVANJA O OPASNOSTI OD POŽARA**

Članak 33.

Javljanje i uzbunjivanje o opasnostima od požara koji se dešavaju izvan prostora Škole, obavljaju se u skladu sa propisanom uredbom vlade RH o jedinstvenim znakovima uzbunjivanja.

U školi je iz navedenoga razloga izvješeno više plakata (znakovi za uzbunjivanje).

U slučaju pojave požara unutar prostora Škole radnici moraju postupat prema uputama iz Plana evakuacije i spašavanja

Škola je obvezna provoditi vježbe evakuacije i spašavanja u propisanim rokovima.

**13.** **MJERE ZABRANE I OGRANIČENJA IZ ZAŠTITE OD POŽARA TE PROSTORIJE, PROSTORI NA KOJE SE ONE ODNOSE**

Članak 34.

Mjesta odnosno prostorije u Školi gdje postoji vjerojatnost nastajanja i širenja požara moraju biti posebno označeni.

Na ulazna vrata plinske kotlovnice s vanjske strane postavlja se natpis „Plinska kotlovnica – nezaposlenima ulaz zabranjen!“

U prostor plinske kotlovnice (stroj ili uređaj s povećanim opasnostima) mogu ulaziti samo osobe koje su stručne i osposobljene za rukovanje kotlovnicom. Rukovanje plinskom kotlovnicom može obavljati samo ovlaštena osoba.

Članak 35.

Posebno treba voditi računa o sljedećem:

* evakuacijske putovi moraju biti slobodni i propisno označeni
* pristupni putovi za vatrogasna vozila moraju u svakom trenutku biti slobodni
* mora se onemogućiti pristup neovlaštenim osobama u prostor kotlovnice, kabinet kemije i slične prostorije sa povećanim opasnostima od požara
* u svim unutarnjim i vanjskim prostorima škole zabranjeno je pušenje, a zabrana pušenja mora biti vidljivo istaknuta
* kod rada sa otvorenim plamenom moraju se poduzeti posebne mjere zaštite od požara
* zapaljivu ambalažu, materijale i druge otpatke treba redovito iznositi i odlagat na predviđeno mjesto
* električne potrošače kao što su: grijalice, kuhala, produžni kablovi i slično treba koristiti na ispravan i pažljiv način
* plinska trošila kao što su: peć, kiper, kotao i slično treba koristiti na ispravan i pažljiv način

1. **POSTUPANJE U SLUČAJU NASTANKA POŽARA**

Članak 36.

U slučaju nastanka neposredne opasnosti od požara ili pojave početnog požara svaki radnik je dužan pristupiti uklanjanju opasnosti, odnosno gašenju početnog požara sukladno svom znanju i mogućnostima, koristeći pri tome odgovarajuća sredstva za gašenje požara koja su mu u tom trenutku na raspolaganju, ne ugrožavajući sebe ili druge osobe.

Ukoliko radnik ne može otkloniti neposrednu opasnost od nastanka požara ili započeti gašenje požara, dužan je odmah hitno i bez odlaganja obavijestiti ravnatelja i vatrogasnu postrojbu na telefon 193 ili županijski centar na telefon 112.

Prilikom dojave o nastalom požaru radnik treba dati slijedeće podatke:

* svoje ime i prezime i broj telefona sa kojeg se javlja,
* mjesto požara i najbliži pristup vozilima vatrogasne postrojbe,
* da li je požar u građevini ili na otvorenom prostoru,
* vrsta materijala koji gori (tekućina, plin, drvo, plastika, guma i sl.),
* da li u požaru ima ozlijeđenih ili ugroženih osoba

Članak 37.

Do dolaska vatrogasne postrojbe radnici su dužni poduzeti mjere za gašenje požara koristeći se raspoloživim sredstvima i vodeći računa da se ne ugroze prisutne osobe i gašenjem ne prouzroči nepotrebna materijalna šteta.

Po dolasku vatrogasne postrojbe radnici su dužni staviti se na raspolaganje i izvršavati naredbe osobe koja rukovodi gašenjem požara.

Članak 38.

U cilju osnovne zaštite života djece i života radnika, u vremenu od pojave i alarmiranja opasnosti od požara, potrebno je postupiti po planu evakuacije te izvesti svu djecu na neugroženo područje, a samo pojedinačno nastojati suzbiti ili ugasiti požar, a tek nakon kompletne izvršene evakuacije djece, pristupiti pojačano gašenju požara.

Prije napuštanja prostora Škole i početka gašenja požara svaki radnik na svom radnom mjestu mora:

* spriječiti nastanak panike prilikom izlaska iz prostora
* isključiti električnu struju
* zatvoriti dovod plina
* iznijeti na sigurno mjesto, ako je moguće, boce s plinom ili posude sa zapaljivim tekućinama
* u dostupnim prostorima zatvoriti prozore i vrata
* u prostoriji gdje se je pojavio požar koji se ne može ugasiti, nastojati zatvoriti prozore i vrata

Članak 39.

Kada Osoba za zaštitu od požara sazna za nastanak neposredne opasnosti od požara ili izbijanje požara, bez odlaganja utvrđuje koje se sve mjere moraju poduzeti glede upotrebe sredstava i opreme za gašenje požara u cilju ostvarenja:.

1. organizacije evakuacije
2. organiziranja spašavanje
3. organiziranja akcije gašenja požara do dolaska vatrogasne postrojbe.

Članak 40.

Nakon završetka akcije gašenja požara Osoba za zaštitu od požara zajedno sa zapovjednikom vatrogasne postrojbe dužna je:

* na mjestu požara osigurati dežurstvo u potrebnom vremenskom trajanju radi sprječavanja ponovnog požara;
* osigurati dežurstvo na mjestu požara do kraja dana, ako je požar ugašen tijekom noći;
* dežurnom tijekom dežurstva osigurati potrebnu vatrogasnu opremu i sredstva za gašenje požara.

1. **PRIJELAZNE I ZAVRŠNE ODREDBE**

Članak 41.

Ovaj Pravilnik stupa na snagu osmog dana od dana objave na oglasnoj ploči škole.

Članak 42.

Stupanjem na snagu ovog Pravilnika o zaštiti od požara, stavlja se van snage Pravilnik o zaštiti od požara (Klasa:003-05/03-01/01, Urbroj:2178/15-02-03-01) od 17.03.2003. godine.

Predsjednik Školskog odbora:

Nada Kovre, prof., v.r.

OSNOVNA ŠKOLA „MATO LOVRAK“

NOVA GRADIŠKA

KLASA: 003-05/14-01/01

URBROJ: 2178/15-02-14-01

Nova Gradiška, 26.02.2014.

Ovaj Pravilnik je objavljen na oglasnoj ploči Škole dana 27.02.2014. godine i stupa na snagu dana 7.03.2014. godine.

Ravnatelj:

Mirko Golovrški, dipl. pedagog, v.r.

**SADRŽAJ** stranica

* 1. Temeljne odredbe 1
  2. Ustrojstvo i način provođenja mjera zaštite od požara, obveze i odgovornosti radnika zaduženog za obavljanje poslova zaštite od požara 2
  3. Obveze i odgovornosti vezane uz provedbu mjera zaštite od požara 4
  4. obveze i odgovornosti osoba sa posebnim ovlastima i odgovornostima u provedbi mjera zaštite od požara 5
  5. Unutarnja kontrola provedbe mjera zaštite od požara, ovlasti, obveze i odgovornosti 5
  6. Način upoznavanja radnika prilikom stupanja na rad s opasnostima i općim mjerama zaštite od požara te osposobljavanje radnika za zaštitu od požara i vođenje evidencije o tome 6
  7. Osposobljavanje radnika za rukovanje priručnom opremom i sredstvima za dojavu i gašenje početnog požara, periodične provjere znanja i vođenje evidencija o tome 6
  8. Osposobljavanje radnika za rad na radnim mjestima s povećanom opasnosti za nastanaka požara 6
  9. Održavanje u ispravnom stanju opreme i sredstava za gašenje požara i osobe zadužene za održavanje iste 7
  10. Održavanje u ispravnom stanju uređaja i instalacija čija neispravnost može prouzročiti požar ili eksploziju 9
  11. Poduzimanje odgovarajućih organizacionih i tehničkih mjera zaštite od požara u slučaju privremeno povećanog požarnog rizika 9
  12. Ustrojstvo motrenja, javljanja i uzbunjivanja o opasnosti od požara 9
  13. Mjere zabrane i ograničenja iz zaštite od požara te prostorije, prostori na koje se one odnose 10
  14. Postupanje u slučaju nastanka požara 10
  15. Prijelazne i završne odredbe 12